6. โครงการในอนาคต

บริษัทฯ และบริษัทย่อย มีโครงการในอนาคตที่สำคัญดังต่อไปนี้

1. โครงการขยายฐานการตลาด และออกผลิตภัณฑ์ใหม่

-- จากที่ทางบริษัทฯ ได้เริ่มขยายแบรนด์โดยการแต่งตั้งตัวแทนจำหน่ายภายใต้แบรนด์ “Sabina”
และ “ SBN” ไปยังประเทศแถบเอเชีย และบริษัทฯ ได้จัดตั้งตัวแทนจัดจำหน่ายในประเทศ
สิงค์โปร์ และอินเดีย ซึ่งได้เริ่มขายสินค้าแล้วนั้น ทางบริษัทฯ
ยังคงเร่งในการจัดหาตัวแทนจำหน่ายในประเทศต่างๆ มากขึ้น
โดยการใช้แนวทางในการจัดงานแฟร์ต่างๆ ทั้งที่ร่วมกับทางกรมส่งเสริมการส่งออก
และการออกจัดงานแฟร์เอง เช่น ประเทศ สาธารณรัฐอาหรับอามิเรต์ รวมทั้งในประเทศไทย
เป็นต้น

นอกจากนั้นยังคงเร่งในการออกผลิตภัณฑ์ใหม่ๆ ทุกเดือน
เพื่อให้สอดคล้องกับความต้องการของลูกค้าที่มีการเปลี่ยนแปลงตลอดเวลา

2. โครงการปรับปรุงประสิทธิภาพการผลิตด้วยระบบการผลิตแบบลีน (Lean Manufacturing
System)

-- ในการผลิตแบบดั้งเดิมนั้นต้องผลิตเป็นจำนวนมาก ๆ (Mass Production) แต่ในปัจจุบันนั้น
การผลิตต้องผลิตตามความต้องการของลูกค้า (Customization)
ที่นำหลักการการกำจัดความสูญเปล่าเพื่อสร้างคุณค่าเพิ่ม (Value Added) ที่เรียกว่า
การผลิตแบบลีน (Lean Manufacturing) ซึ่งเน้นตอบสนองความต้องการของลูกค้า
ที่มีแบบหรือทางเลือกสินค้ามากขึ้น
การผลิตแบบลีนเป็นระบบที่สร้างความเชื่อมั่นที่จะทำงานได้โดยไม่เป็นเพียงแค่ระบบทันเวลาพอดี
(Just in Time: JIT) แต่จะเป็นระบบที่สามารถตอบสนองความต้องการของลูกค้าได้เป็นอย่างดี
การผลิตแบบลีนยังเป็นการพัฒนาด้านการบริหารเวลาและการทำงานโดยการลดความสูญเปล่า
(Muda) หลักการที่สำคัญก็คือการลดช่วงเวลาโดยการกำจัดทุกสิ่งทุกอย่างที่ไม่มีคุณค่าเพิ่ม (
Non-Value Added )ในตัวผลิตภัณฑ์ เมื่อนำระบบนี้มาใช้ในการผลิตผลิตภัณฑ์ของบริษัทฯ
จะหมายถึงการออกแบบและจัดการอย่างถูกต้องเหมาะสมในครั้งแรก (Right the first time)
ที่ดำเนินการและมุ่งเน้นถึงกระบวนการที่เพิ่มคุณค่าซึ่งวิธีการนี้จะเป็นวิธีการทำงานที่ป้องกันความผิดพลาดที่เกิดขึ้นได้อย่างสมบูรณ์แบบ
และเป็นแนวทางที่ก่อให้เกิดการปรับตัวในสภาวะการแข่งขันที่ขึ้นอยู่กับเวลา (Time-based
competition) เพื่อให้องค์กรมีความคล่องตัว (Agility) ใช้ทรัพยากรอย่างจำกัด สะดวก
รวดเร็ว ลดต้นทุน ลดเวลาที่ไม่จำเป็นและเพิ่มคุณภาพในระบบการผลิต

  []

3. การปรับปรุงอย่างต่อเนื่อง ( KAIZEN)

บริษัทฯ ได้ศึกษาและเตรียมนำแนวคิด Kaizen มาใช้ในองค์การ
เพื่อช่วยให้สามารถรักษามาตรฐานเดิมที่มีอยู่ (Maintain) และปรับปรุงยกระดับให้ดียิ่งขึ้น
(Improvement) เพราะถ้าหากขาดซึ่งแนวคิดนี้แล้ว มาตรฐานที่มีอยู่เดิมก็จะ ค่อยๆ ลดลง อีกทั้ง
Kaizen ยังเป็นการจัดการอย่างมีประสิทธิผล โดยมุ่งเน้นที่
การมีส่วนร่วมของพนักงานทุกคนร่วมกันแสวงหาแนวทางใหม่ๆเพื่อปรับปรุงวิธีการทำงาน
และสภาพแวดล้อมในการทำงานให้ดีขึ้นอยู่เสมอ หัวใจสำคัญของ Kaizen
อยู่ที่ต้องมีการปรับปรุงอย่างต่อเนื่องไม่มีที่สิ้นสุด (Continuous Improvement)
โดยในการปรับปรุงอย่างต่อเนื่องนั้น เราจะใช้ความรู้ความสามารถของพนักงานมาคิดปรับปรุงงาน
โดยจะใช้การลงทุนเพียงเล็กน้อย ซึ่งก่อให้เกิดการปรับปรุงทีละเล็กทีละน้อยที่ค่อยๆ
เพิ่มพูนขึ้นอย่างต่อเนื่อง ตรงข้ามกับแนวคิดของ Innovation หรือ นวัตกรรม
ซึ่งเป็นการเปลี่ยนแปลงขนานใหญ่ ที่ต้องใช้เทคโนโลยีซับซ้อนระดับสูง ด้วยเงินลงทุนจำนวนมหาศาล
ดังนั้น ไม่ว่าจะอยู่ในสภาวะเศรษฐกิจแบบใด เราก็สามารถใช้วิธีการ Kaizen เพื่อปรับปรุงได้

กุญแจแห่งความสำเร็จของ Kaizen จะประกอบด้วย

-   - หลัก 6 ส ได้แก่ สะสาง สะดวก สะอาด สุขลักษณะ สร้างนิสัย
    และความปลอดภัยถือเป็นพื้นฐานของ Kaizen

-   - หลัก 5 Why คือ การถามคำถาม 5 ครั้ง
    จนกว่าจะเข้าใจและสามารถตอบคำถามได้ตรงตามวัตถุประสงค์ที่แท้จริง นั่นคือ ถ้าเราถามว่า
    “ทำไม” ครบ 5 ครั้ง จะรู้ว่าปัญหาที่แท้จริงคืออะไร

-   - หลัก Visualization คือ ทุกอย่างต้องมองเห็น เช่น
    การมีสัญญาณแสดงความก้าวหน้าของการผลิต หรือการทำงานในแต่ละวัน
    เพื่อช่วยเตือนสติและควบคุมการทำงานให้เสร็จภายในกำหนด

4. กิจกรรม Quality Control Circle (QCC.)

เพื่อให้ บริษัทฯ สามารถป้องกันและแก้ไขปัญหาต่างๆ ได้อย่างมีประสิทธิผล ทางผู้บริหาร
จึงได้เล็งเห็นถึง กิจกรรมกลุ่ม QCC. ที่จะเข้ามาช่วยในการจัดการได้ โดย
กิจกรรมกลุ่มคุณภาพหรือ Quality Control Circle : QCC เป็นกิจกรรมที่พนักงานกลุ่มเล็ก ๆ
ประมาณ 3 – 10
คนร่วมมือร่วมใจกันนำปัญหาในบริษัทหรือโรงงานของกลุ่มมาศึกษาวิเคราะห์อย่างเป็นระบบ
ใช้เหตุผล ใช้ข้อมูล และวิธีการทางสถิติประกอบการตัดสินใจโดยยึดหลักการของวงจร PDCA
และเครื่องมือต่างๆ ในการแก้ปัญหา ทั้งนี้
การทำกิจกรรมกลุ่มคุณภาพจะต้องไม่ขัดต่อนโยบายของบริษัทหรือโรงงาน
และกระทำอย่างต่อเนื่องสามารถนำผลงานที่ทำสำเร็จมาแสดงได้

วัตถุประสงค์ของกลุ่มกิจกรรม QC มีรายละเอียดดังต่อไปนี้

1. เพื่อให้เกิดความร่วมมือ ( Participation) จากพนักงานในการปรับปรุง
และพัฒนางานของตน

2. เพื่อให้มีการแก้ไขปัญหาของกลุ่มด้วยกลุ่ม

3. เพื่อให้เปิดโอกาสให้พนักงานได้คิดสร้างสรรค์
และแสดงความสามารถอย่างอิสระภายใต้ขอบเขต และความเหมาะสม

4. เพื่อให้มีการยอมรับและรับฟังความคิดเห็นซึ่งกันและกัน

หลักการของกลุ่มกิจกรรม QC มีรายละเอียดดังต่อไปนี้

1. พนักงานทุกคนในกลุ่มมีส่วนร่วม ( Participation) ในการแก้ไขปัญหาและปรับปรุงงาน

2. การปฏิบัติกิจกรรมเป็นไปอย่างอิสระ
โดยนำเครื่องมือและเทคนิคการบริหารมาใช้ในการแก้ไขปัญหา

3. มีการควบคุมและติดตาม ตลอดจนดำเนินการปรับปรุงอย่างต่อเนื่อง

หัวข้อเรื่องในการทำกิจกรรมอาจเป็นเรื่องต่อไปนี้

1. ความปลอดภัย เพื่อลดการสูญเสียทางด้านชีวิตและทรัพย์สิน ตลอดจนการได้รับบาดเจ็บต่าง ๆ

2. คุณภาพสินค้า ซึ่งถือได้ว่าเป็นจุดที่สำคัญสำหรับการแก้ปัญหา ของกลุ่มคุณภาพ

3. ประสิทธิภาพในการทำงานในบริษัทหรือโรงงานอุตสาหกรรม

4. ความสะอาดและเพื่อสร้างสภาพแวดล้อมที่ดีและพัฒนา

5. การประหยัดหรือลดค่าใช้จ่าย เพื่อลดการสูญเสียในสิ่งที่ไม่จำเป็นให้น้อยลง